b'\n_START_ARTICLE_\nBenjamin Disraeli\n_START_SECTION_\nPolitika\n_START_PARAGRAPH_\nBil je eden od vodilnih britanskih politikov in igral je pomembno vlogo pri ustanovitvi britanske konservativne stranke (toryjcev). Dvakrat je bil izvoljen za predsednika vlade. Proslavil se je kot izjemen, dramati\xc4\x8den govorec, ozna\xc4\x8dili so ga kot najbolj\xc5\xa1ega retorika spodnjega doma. Njegovo \xc5\xbeivljenje je bilo zaznamovano z razvpitim rivalstvom z uglednim politikom in predsednikom liberalske stranke Williamom Ewartom Gladstonom in z dobrim prijateljstvom z britansko kraljico Viktorijo I._NEWLINE_Njegova politika je bila orientirana k utrjevanju britanskega imperija. Njegova zunanja politika je bila ena od bolj agresivnih, saj je hotel ustaviti ruski imperializem in pokoriti Otomansko cesarstvo. \xc2\xa0Britanskemu imperiju je priklju\xc4\x8dil otoke Fid\xc5\xbei, pridobili so delnice Sue\xc5\xa1kega prekopa, kronali so kraljico Viktorijo I. kot prvo cesarico Indije in za\xc4\x8dele so se kolonialne vojne v Afganistanu in ju\xc5\xbeni Afriki._NEWLINE_Disraeli je bil edini britanski premier judovskega rodu in tudi edini, ki je prejel \xc4\x8dastni naziv pred koncem mandata. Dvakrat (1871 in 1877) je bil rektor na Univerzi v Glasgowu, funkcijo je opravljal hkrati z drugim mandatom predsednika vlade._NEWLINE_Leta 1835 je kandidiral v okro\xc5\xbeju Maidstone kot \xc4\x8dlan konservativne stranke, za katero je kasneje objavil manifest Obramba angle\xc5\xa1ke ustave v obliki pisma plemenitemu Lordu. Izvoljen je bil v spodnji dom. V parlamentu so ga najprej iz\xc5\xbeivi\xc5\xbegali, kasneje pa je pridobil spo\xc5\xa1tovanje drugih \xc4\x8dlanov parlamenta._NEWLINE_Leta 1841 je na veliko nezadovoljstvo kraljice pomagal zru\xc5\xa1iti liberalni kabinet pod vodstvom lorda Melbourna. Septembra istega leta je polo\xc5\xbeaj predsednika vlade zavzel sir Robert Peel, \xc4\x8dlan konservativne stranke. Disraeli je pri\xc4\x8dakoval, da bo imenovan za ministra, a je nekaj vplivnih \xc4\x8dlanov stranke zagrozilo, da bodo izstopili, \xc4\x8de se Disraeli pridru\xc5\xbei vladi, Peel ga ni imenoval za ministra._NEWLINE_Znotraj konservativne stranke se je pojavilo gibanje Mlada Anglija. Zagovarjali so protekcionizem, angle\xc5\xa1ko kmetijstvo in britanske verske tradicije. Leta 1846 sta Disraeli in vodja Mlade Anglije lord John Bentinck zru\xc5\xa1ila takratno vlado in sir John Russell je oblikoval novo. S padcem Peela in nenadno smrtjo Johna Benticka je Benjamin Disraeli postal vodja konservativne opozicije v spodnjem domu. \xc2\xa0_NEWLINE_Leta 1852 je na oblast pri\xc5\xa1el konservativec lord Stanley in Disraelija imenoval za ministra za finance. Gladstone, ki je bil na finan\xc4\x8dnem podro\xc4\x8dju veliko bolj izku\xc5\xa1en, je Disraelija ostro napadel. Disraelijeve napake so pripomogle k padcu konservativne vlade. Za premiera je bil imenovan liberalec George Hamilton-Gordon, Gladstone pa spet za ministra za finance. Nova vlada je vpletla Anglijo v krimsko vojno, ki ji je Disraeli mo\xc4\x8dno nasprotoval. \xc2\xa0_NEWLINE_Leta 1868 je bil prvi\xc4\x8d izvoljen kot predsednik vlade. \xc5\xa0e danes velja za enega od\xc2\xa0\xc2\xbbnajbolj\xc5\xa1ih predsednikov vlade v zgodovini Zdru\xc5\xbeenega kraljestva\xc2\xab.\xc2\xa0\n_START_SECTION_\n\xc5\xbdivljenje\n_START_PARAGRAPH_\nBil je sin pisatelja in u\xc4\x8denjaka Isaaca D\xe2\x80\x99Israelija. Njegovi biografi menijo, da je bil potomec italijanskih sefardskih Judov. Disraeli je trdil, da so bili njegovi predniki Portugalci, ki so bili leta 1492 izgnani iz Iberskega polotoka.\xc2\xa0 Leta 1492 je namre\xc4\x8d \xc5\xa1panski katoli\xc5\xa1ki kraljevi par izgnal Jude iz svojega kraljestva in ti so emigrirali po Evropi v dveh valovih; prvi je \xc5\xa1el v Otomansko cesarstvo, drugi pa v kr\xc5\xa1\xc4\x8danske evropske dr\xc5\xbeave, kot so Severna Italija, Nizozemska in kasneje tudi Anglija, Poljska in Rusija. Pri trinajstih letih je bil kr\xc5\xa1\xc4\x8den v anglikanski cerkvi in tako spreobrnjen v kristjana.\xc2\xa0_NEWLINE_Imel zelo drag okus, rad je imel dru\xc5\xbeabna sre\xc4\x8danja v visoki dru\xc5\xbebi in modna obla\xc4\x8dila. Mnogi nasprotniki so ga napadali zaradi razsipni\xc5\xa1kega \xc5\xbeivljenjskega stila, ki je vklju\xc4\x8deval tudi afere s poro\xc4\x8denimi \xc5\xbeenskami. Upniki nenehno za petami, vendar se jim se uspe\xc5\xa1no izogibal._NEWLINE_Bil je zelo prijeten in izobra\xc5\xbeen. Pridobil je pomembne prijatelje, med drugim tudi Napoleona III. in dru\xc5\xbeino Rothschild. Ta prijateljstva so mu pomagala re\xc5\xa1iti finan\xc4\x8dne te\xc5\xbeave in nenazadnje tudi politi\xc4\x8dno kariero. Leta 1831 se je odpravil na dolgo potovanje po Mediteranu in Bli\xc5\xbenjem vzhodu, na katerem je spoznal, da je bil rojen za velike stvari, in sklenil v svetu zasesti pomembno mesto._NEWLINE_Bil je velik anglofil, vendar so njegove judovske korenine nasprotnikom slu\xc5\xbeile, ko so ga posku\xc5\xa1ali diskreditirati v dru\xc5\xbebenem in politi\xc4\x8dnem \xc5\xbeivljenju. Njegov o\xc4\x8de ni hotel biti \xc4\x8dlan judovske skupnosti, judovski veri se je odpovedal s krstom v anglikanski\xc2\xa0cerkvi, Benjamin pa je bil na svoj rod ponosen: "Judje so od Boga izbrano ljudstvo. Njihova zgodovina, kultura in vera je veliko starej\xc5\xa1a od evropejske, poleg tega pa imajo Judje v svoji dedi\xc5\xa1\xc4\x8dini orientalske modrosti."_NEWLINE_Leta 1839 se je poro\xc4\x8dil z 20 let starej\xc5\xa1o Mary Ann Whyndham. Bila je pomembna \xc4\x8dlanica britanske dru\xc5\xbebe, intelektualka in zelo bogata. Zakon je spodbudil njegovo pisateljsko in politi\xc4\x8dno kariero. Ljubkovalno jo je imenoval "The perfect woman" (popolna \xc5\xbeenska). Zakonca nista imela otrok._NEWLINE_Po \xc5\xbeenini smrti je tola\xc5\xbebo na\xc5\xa1el pri dveh \xc5\xbeenskah; Lady Bradford in Lady Chesterfield, vendar nobena ni zapolnila praznine, ki jo je zapustila njegova \xc5\xbeena. \xc2\xa0\n_START_SECTION_\nDisraeli in Slovenci\n_START_PARAGRAPH_\nDisraeli se je z Balkanom seznanil na dolgem potovanju po Sredozemlju leta 1830. Predvsem je bil navdu\xc5\xa1en nad Albanijo in albanskimi obi\xc4\x8daji. Dve leti po potovanju je napisal povest Vstaja \xc5\xa0kenderbegova, ki govori o albanskem princu in narodnem heroju Gjergju Kastriotu, bolj poznanem kot Skenderbeg, ki se je boril proti Turkom. Zanimivo je, da je Skenderbega v povesti upodobil kot gr\xc5\xa1kega princa in ne albanskega (kljub temu da je zelo ob\xc4\x8dudoval albanski narod). Sicer pa se je albanska narodna zavest za\xc4\x8dela prebujati \xc5\xa1ele petdeset let po izidu povesti. V \xc4\x8dasu izida povesti so v tem prostoru vse kristjane na\xc4\x8deloma ozna\xc4\x8devali kot Grke, muslimane pa kot Turke._NEWLINE_Na Slovenskem je prvi omenil Disraelija Valentin Zarnik leta 1870 kot pri nas splo\xc5\xa1no poznano politi\xc4\x8dno in literarno figuro._NEWLINE_Disraeli ni bil zavezan zgodovinskim dejstvom. Vstaja \xc5\xa0kenderbegova je sentimentalna povest, ki je ugajala okusu takratnega bralstva. Izhajala je na za\xc4\x8detku 20. stoletja pri \xc4\x8dasopisu Slovenec. Sicer Disraeli zaradi nasprotovanja Rusom in simpatiziranja z Otomanskim cesarstvom pri Slovencih ni bil zelo priljubljen. Ob njegovi smrti so v \xc4\x8dasopisu Slovenski narod zapisali:\xc2\xa0\xc2\xbbMo\xc5\xbe je bil jeden tistih svetovnih talentov, katere mora spo\xc5\xa1tovati prijatelj in tudi nasprotnik. Genialen je bil politik, kakor tudi pisatelj. [...] Nam Slovanom bil je Beaconsfield jeden najljutej\xc5\xa1ih nasprotnikov in vse mo\xc4\x8di svojega \xc5\xbeivljenja posvetil je v to, da bi se na nogah ohranila Tur\xc4\x8dija in da bi se zastavile steze slovanskemu napredku. Njegove smrti ob\xc5\xbealovati nemamo torej nikakega vzroka.\xe2\x80\x9c_NEWLINE_Od Slovencev je bil v \xc4\x8dasu bivanja na Angle\xc5\xa1kem v Disraelijev dru\xc5\xbeabni krog sprejet vzgojitelj in publicist Pavel Turner.'